En togtur fra Ribe til Esbjerg koster i dag 35 kroner. Næste år kan samme rejse komme op på 61 kroner.

En togtur fra Skærbæk til Tønder koster i dag 30 kroner. Næste kan samme rejse komme op på 50 kroner.

En togtur fra Lunderskov til Fredericia koster i dag 32 kroner. Næste år kan samme rejse komme op på 61 kroner.

Ovenstående prishop er tre eksempler på de mulige konsekvenser af den største prisreform af den kollektive trafik siden 1970'erne. Her tegner togpassagererne i Jylland og på Fyn til i slutningen af 2017 at blive de største tabere.

Det viser modeldata fra et møde med transportordførerne, som Ingeniøren og Radio24syv har fået indsigt i.

Ønsket og hensigten med den omfattende prisreform er, at forenklingen skal være provenuneutral for trafik- og togselskaberne, og at kunderne oplever så få prisændringer som muligt. Langt de fleste passagerer kommer da også til at opleve, at de skal af med stort set det samme for deres rejse.

»Men der er nogle, som kommer til at opleve billigere eller dyrere rejser. Den største prisændring er formentlig inden for jernbanen,« siger Carsten Hyldborg Jensen, som til daglig er direktør for Fynbus, men udtaler sig som talsmand for styregruppen for Takst Vest, der har stykket de nye priser sammen.

Ulogiske priser og pludselige prishop

Baggrunden for forsøget på nu at forenkle priserne på kollektiv trafik i Jylland og Fyn (prissystemet for den kollektive trafik på Sjælland bliver også ændret efter nytår, men ud fra en anden model), skyldes for det første rejsekortets indførelse i 2012.

Rejsekortets introduktion afslørede mange mærkelige priser, hvor det eksempelvis i nogle tilfælde var dyrere eller billigere at betale med rejsekort frem for almindelig billet, selvom der var tale om helt samme rejse. Oveni var nogle lange rejser også bare billigere end kortere rejser.

For det andet består den kollektive trafik vest for Storebælt af fire bugtende takstzoner, der inddeler Fyn og Jylland i hver deres kongerige. Læg hertil hele ti forskellige lokale takstområder, der zigzagger sig igennem landskabet. Oveni togoperatørernes skinnezoner, der er lagt næsten snorlige igennem og over de øvrige linjer.

Hvis du har svært med at følge med og føler dig en smule rundtosset, er du ikke alene.

Resultatet af denne inddeling af den kollektive trafik med DSB, Arriva, Midttrafik, Sydtrafik, Fynbus og Nordjyllands Trafikselskabs som operatører er forvirrende for den almindelige bruger af tog eller bus. Det har blandt andre DI, Dansk Erhverv og Forbrugerombudsmanden kritiseret.

Hertil kommer Rigsrevisionen, som i 2015 kaldte takstjunglen for 'en kompliceret rabatstruktur, ulogiske priser med pludselige prishop og uens priser for sammenlignelige rejser.'

Opgav alle tanker om harmonisering

Stærkt tilskyndet af Rigsrevisionen og politikernes kritik har de seks tog- og trafikselskaber i Jylland og Fyn forsøgt at finde frem til en fælles ændring af pris- og zonesystemet. Fem år har opløbet til det arbejde taget. De mere gennemskuelige og enkle takster bliver omsider en realitet i 2017.

Der har dog heller ikke været tale om nogen nem opgave, idet de seks forskellige selskaber skulle enes om en forenkling baseret på et historisk kompliceret takst- og zonesystem i Jylland og Fyn. Lettere blev opgaven heller ikke på grund af IC4 og DSB First-skandalerne og de hyppige ledelsesskift i DSB sammen med politisk ambivalens og uenighed på Christiansborg om jernbanedriften.

DSB, Arriva, Midttrafik, Sydtrafik, Fynbus og NT indså tidligt i arbejdet, at store prisforskelle på tog- og bustaksterne udgjorde en gebommerlig forhindring. Prisforskellen på op til 20 procent mellem takstniveauerne for bus og tog umuliggjorde en fuld harmonisering af takstsystemet – altså medmindre både passagererne og firmaerne skulle opleve drastiske prisændringer til den gode eller dårlige side.

I stedet har de seks tog- og trafikselskaber udelukkende fokuseret på en forenkling. Resultatet er grundlæggende, at der indføres ét fælles zonesystem, og hvert trafikselskab udgør ét takstområde. De lokale takstområder og togoperatørernes skinnezoner bliver altså nedlagt, og fremadrettet beregnes prisen for en rejse ud fra afstanden målt i rejsekortzoner.

Priserne bliver mere forståelige, idet periodekort bliver gyldige til både tog og bus, en enkeltbillet fremover altid bliver dyrere end rejsekort, og ved brug af rejsekort opnår passageren ens mængderabat hos alle trafikselskaber.

Uvished om de værste strækninger

Overordnet set er det altså faktisk lykkedes at give de kollektive passagerer på Fyn og i Jylland et mere enkelt prissystem med få konsekvenser. Ni ud af ti rejser får som planen ser ud nu uændrede eller faldende priser ud fra et +/-2 kroner pr. rejse-forhold.

Dog er der altså så en ud af ti rejser, som har udsigt til at opleve prisstigninger på mere end to kroner per rejse. Ændringerne gælder primært togpassagerne.

Ifølge Carsten Hyldborg Jensen, som til daglig er direktør for Fynbus, men udtaler sig som talsmand for styregruppen for takst vest, har det desværre været umuligt at undgå væsentlige prisændringer for togpassagerne. For eksempel i Midtjylland mellem Herning og Århus, hvor Midttrafik og Arriva kører. Der kører passagerne indenfor takstområder til Midttrafiks forholdsvis lave priser og på tværs af takstområder kører man til Arrivas forholdsvis højere priser.

»Nu skal der fremover være én enkelt pristabel. Så det er klart, at nogen kommer til at rejse billigere og nogen dyrere. På den måde taksterne bliver fastsat på, betyder forenklingen, at nogen af dem, som er vant til at rejse i takstområderne inden for to stationer, kommer til at betale en højere pris,« siger Carsten Hyldborg Jensen.

Ifølge modeldata fra trafik- og togselskabernes møde med transportordførerne, som bakker op om forslaget til prisreformen, har de passagerer, som benytter Arriva eller DSB på Fyn eller i Jylland udsigt til væsentligt ændrede priser.

Cirka 10 procent af de kunder kan se frem til billetter, der er mere end fem kroner billigere. Omvendt kan 12 procent af samme kundegruppe se frem til billetter, der er dyrere end fem kroner.

Fremover volder takst- og zonesystemet forhåbentlig færre panderynker og spekulationer, når brugerne af den kollektive trafik skal forsøge at gennemskue opbygningen. Illustration: Arriva

»Der vil være kundekonsekvenser, men ser vi på Fyn, er der faktisk samlet set tale om prisfald. Vi mister prisprovenu på cirka fire millioner kroner, fordi månedskortpriserne bliver sat ned, og quickkort, som kommer over på rejsekort, får rabat, og pensionister får det billigere. Sådan vil der være forskellige konsekvenser,« siger Carsten Hyldborg Jensen.

Ing.dk har desuden haft bedt Takst Vest-styregruppens formand, altså Carsten Hyldborg Jensen, om at konkretisere, hvilke præcise togstrækninger der har udsigt til væsentligt ændrede priser. Han sad ikke inde med de oplysninger og henviste til Arriva og DSB, somiIng.dk herefter kontaktede. De to togselskaber har ikke reageret på ing.dk’s henvendelser om konkretisering.